Kimi Räikkösen ratakiista paisuu – kaksi tuomioistuinta käsittelee, myös oravat mukana

Paavo Rantalainen

Formulakuljettaja Kimi Räikkösen motocrossrata on nyt kahden oikeusistuimen käsittelyssä. Räikkösen naapurit ovat valittaneet Kirkkonummen kunnan päätöksistä.

Räikkönen rakennutti loma-asunnolleen Kirkkonummen Porkkalaan yksityisen, runsaan 400 metrin pituisen motorcrossradan, jossa Räikkösen ilmoituksen mukaan ei järjestetä kilpailuja vaan radalla ajetaan yksityisesti motocrosspyörillä tai maastopyörillä.

Formulakuuluisuuden naapurit nostivat radasta kovan metelin ja väittävät, että se on lainvastainen. Naapurit ovat vedonneet ympäristö- ja meluhaittoihin.

Räikkönen ei hakenut radalle mitään lupaa. Kirkkonummen rakennus- ja ympäristölautakunta oli Räikkösen kanssa samaa mieltä.

Lautakunta katsoi, että maastoon hiekalla muovatulle radalle ei tarvitse rakennus- eikä ympäristölupia.

Räikkösen naapurusto on jatkanut taisteluaan ja valittanut lautakunnan päätöksestä sekä Helsingin hallinto-oikeuteen että Vaasan hallinto-oikeuteen.

Valittajat vetoavat edelleen siihen, että Räikkösen rakennuttama rata vaatisi muun muassa ympäristöluvan ja siten rata on laiton.

Aivan Räikkösen naapurissa on tehty ranta-asemakaavan valmistelua viime vuoden lopulla.

Tässä yhteydessä on havaittu formulakuskin tontin liepeillä ja sisälläkin liito-oravan liikehdintää.

Motocrossrataa koskevassa valituksessa pidetään liito-oravahavaintoa merkittävänä, koska näin etelässä Porkkalanniemeltä ei ole tiettävästi aikaisempia liito-oravahavaintoja.

− Käsitykseni on, että tämä myös osoittaa, että alueen luontoarvot ovat poikkeuksellisen suuret, ja että motocrossradan rakentamisen yhteydessä on saatettu menettää suuriakin luontoarvoja, eräs naapuri toteaa oikeudelle jätetyssä valituksessa.

Kirkkonummen rakennus- ja ympäristölautakunta käsittelee kunnan vastineita tehtyihin valituksiin 31. tammikuuta.